Само во Америка: Изумирање на супермаркетите
Пред половина век низ Америка големите супермаркети ги истиснаа малите продавници, денеска и тие се истиснувани – од две насоки
Пред половина век низ американските населби малите продавници за прехранбени производи добија удар од напливот на големи продавници на трговски синџири наречени „супермаркети“. Денеска тие не се неприкосновени. Супермаркетите продаваа прехранбени производи, но и многу непрехранбени производи, како лекови и производи од хартија. И бидејќи овие супермаркети беа дел од синџири на продавници, тие можеа да купуваат стока по пониски цени и да продаваат поевтино. Но, сега дуваат различни ветришта за овие лавови во американската трговија. И тие почнуваат да стануваат истиснувани, и тоа од две насоки. Големи супер-супермаркети ги намалуваат нивните цени и нудат наизглед бескраен избор на производи. Тоа се таканаречените дисконтни продавници, како „Wall-mart” и “Costco”, некои големи колку кварт во населба, кои ги прошируваат своите оддели за месо и прехранбени производи и нудат многу облека, накит и електроника. Цените на обичните супермаркети не можат со нив да се натпреваруваат. Супермаркетите се истиснувани и од друга страна – од убави продавници како „Whole Foods“ и „Trader Joe’s“. Тие им нудат на муштериите органска храна, свежа риба, увезено сирење, гурмански готови јадења и пробување на храна и вино. Дури и некои старовремски продавници што нудат етнички специјалитети одземаат дел од базата на муштерии на супермаркетите и нивниот профит. Супермаркетите сега гледаат како нивните довчерашни муштерии купуваат свеж леб и убаво месо од луксузната продавница подолу на улицата, за потоа да продолжат до големата дисконтна продавница за голем пакет ролни тоалетна хартија и други хартиени производи по намалени цени. Купувачите и натаму застануваат во традиционални супермаркети за путер од кикирики, млеко и краставички. Но можеби не толку често како кога се полнеше цела количка до врвот со производи од таму еднаш неделно.